J e g y z ő k ö n y v

Készült: a Bezenye Községi Önkormányzat Képviselő-testületének 2025. október 22. napján 16:00 órakor az önkormányzat tárgyalótermében megtartott nyilvános rendkívüli képviselő-testületi ülésén.

Jelen vannak: a jelenléti ívben felsoroltak

Márkus Erika polgármester köszönti a megjelenteket, és 16:02 órakor az ülést megnyitja. Megállapítja, hogy az ülés határozatképes, mert a megválasztott 7 képviselőből 6 fő jelen van. Schmatovichné Radits Klaudia Éva alpolgármester egyéb elfoglaltság miatt nem tud részt venni az ülésen. A jegyzőkönyv hitelesítésére Lenzsér-Csiba Adrienn képviselőt kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontjait, majd kéri elfogadását.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozza:

150/2025. (X. 22.) határozat
Bezenye Községi Önkormányzat képviselő-testülete a 2025. október 22. napi rendkívüli ülésén az alábbi napirendi pontokat tárgyalja: 

1. Közbeszerzési eljárás indítása – Közösségi tér építés, művelődési ház felújítás

2. M15 gyorsforgalmi út bezenyei csomópont építése – partnerségi egyeztetés lezárása

3. Ágdaráló beszerzési eljárás megindítása – MFP-ÖTIFB/2025/KOEB

4. Leader pályázat benyújtása, színpad beszerzési eljárás megindítása

5. Klímarendszer beszerzése a művelődési házakba – árajánlatokról döntés

6. Petíció a vonatok Hegyeshalom vasútállomáson történő megállás nélküli áthaladása ellen 

7. Versenyképes Járások Program című pályázati felhívás alapján támogatás iránti kérelem benyújtása

8. Egyebek, sürgős döntést igénylő intézkedések

Felelős:	Márkus Erika polgármester
Határidő:	azonnal

1. napirendi pont (01 sz. előterjesztés szerint)
Közbeszerzési eljárás indítása – Közösségi tér építés, művelődési ház felújítás

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a közbeszerzési eljárás megindításáról név szerinti szavazással szükséges dönteni. Reméli, hogy az eljárás nem húzódik el, és minél előbb megindulhat a kivitelezés.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozta:

151/2025. (X. 22.) határozat
Bezenye Községi Önkormányzat Képviselő-testülete úgy döntött, hogy a „Közösségi tér építés, művelődési ház felújítás” című közbeszerzési eljárás megindításáról név szerinti szavazással dönt.

Felelős:	Márkus Erika polgármester
Határidő: 	azonnal

A polgármester szavazásra teszi fel a „Közösségi tér építés, művelődési ház felújítás” című közbeszerzési eljárás megindításáról szóló határozati javaslatot.

A név szerinti szavazás eredménye:
Márkus Erika polgármester: igen
Hiltser Mátyás alpolgármester, képviselő: igen
Novák-Fabsich Kitti képviselő: igen
Lenzsér-Csiba Adrienn képviselő: igen 
Martinschich Mihályné képviselő: igen
Csák Krisztián képviselő: igen

A polgármester kihirdeti a név szerinti szavazás eredményét.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozta:

152/2025. (X. 22.) határozat

„Közösségi tér építés, művelődési ház felújítás” tárgyú, Kbt. 112.§ (1) bekezdés b) pontja szerinti nyílt, nemzeti közbeszerzési eljárás előkészítéséről és indításáról
Bezenye Községi Önkormányzat Képviselő-testülete Magyarország Alaptörvénye 32. cikk (1) bekezdés b) pontja alapján – figyelemmel a közbeszerzésekről szóló 2015. évi CXLIII. törvény 112. §-ára és Bezenye Községi Önkormányzat Közbeszerzési Szabályzatára - az alábbi határozatot hozza:
1.	Bezenye Községi Önkormányzat Képviselő-testülete a „Közösségi tér építés, művelődési ház felújítás” tárgyú, Kbt. 112.§ (1) bekezdés b) pontja szerinti nyílt, nemzeti közbeszerzési eljárás előkészítéséről és indításáról dönt. A közbeszerzési eljárás ajánlattételi felhívását és dokumentációját a Képviselő-testület a határozat 1. és 2. számú melléklete szerint jóváhagyja.
2.	Bezenye Községi Önkormányzat Képviselő-testülete a beruházás becsült értékét nettó 54.214.019,- Ft összegben állapítja meg.
3.	Bezenye Községi Önkormányzat Képviselő-testülete a becsült érték fedezetéül a 53.444.000,- forint összegű pályázati forráson felül bruttó 15.407.804,- forint összegű önerőt biztosít, az önkormányzat 2025. évi költségvetésében elkülönít.
4.	A 82/2024. (VIII. 13.) számú képviselő-testületi határozattal elfogadott Közbeszerzési Szabályzata alapján felhatalmazza a polgármestert, hogy gondoskodjon az eljárás megindításáról, valamint felkéri a Line-Up Közbeszerzési Tanácsadó Kft. felelős akkreditált közbeszerzési szaktanácsadóját, dr. Marton Idát, hogy folytassa le a közbeszerzési eljárást.
Felelős:	Márkus Erika polgármester
Határidő: 	azonnal

Novák-Fabsich Kitti képviselő egyéb elfoglaltság miatt az ülésről 16:10 órakor távozik. A polgármester megköszöni az eddigi részvételét, majd megállapítja, hogy a képviselő-testület határozatképessége továbbra is fennáll, a jelen lévő képviselők száma 5 fő.

2. napirendi pont (02 sz. előterjesztés szerint)
M15 gyorsforgalmi út bezenyei csomópont építése – partnerségi egyeztetés lezárása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a partnerségi egyeztetés során kifogás nem érkezett, első körben a partnerségi eljárás lezárásáról szükséges döntést hozni annak érdekében, hogy az önkormányzat tovább tudjon lépni. A második határozati javaslat az E-TÉR adminisztrációs problémájával kapcsolatos. A harmadik határozati javaslat a partnerségi egyeztetés lakossági fórumán elhangzottakkal kapcsolatos. Németh Edina térségi főépítész tett észrevételeket, melynek sarkalatos pontja a szabályozás szerint 30 méter helyett 19 méter szélességű. Kérdezi, van-e kérdés, észrevétel ezzel kapcsolatosan.

Dr. Reinthaller Ferdinánd aljegyző hozzáfűzi, hogy alapvető kötelezettsége az önkormányzatnak az észrevételezés.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

153/2025. (X. 22.) határozat
M15 autópálya csomópont – partnerségi egyeztetés lezárása

1. Bezenye Községi Önkormányzat Képviselő-testülete az Rp.I.116-47. munkaszámú településterv módosítása során a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet és a Bezenye Községi Önkormányzat Képviselő-testületének a településfejlesztési és településrendezési, valamint a településképi dokumentumok partnerségi egyeztetésének helyi szabályairól szóló 7/2023. (IV. 19.) önkormányzati rendelete alapján lefolytatott partnerségi egyeztetést lezárja. 
A partnerek részéről vélemény, kifogás nem érkezett, ezért azok megválaszolása nem szükséges.

1. Ezzel párhuzamosan a környezeti értékelés dokumentum 2025. szeptember 18. napjától 30 napra kifüggesztésre került.

1. A képviselő-testület felkéri a polgármestert, hogy a partnerségi eljárás lezárásáról értesítse a Tervezőt és a Megrendelőt.

Felelős:	Márkus Erika polgármester
Határidő: 	azonnal 


A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

154/2025. (X. 22.) határozat
M15 autópálya csomópont – partnerségi egyeztetés idején az E-TÉR felületen érkezett egyéb véleményekre adott válasz

Bezenye Községi Önkormányzat Képviselő-testülete az Rp.I.116-47. munkaszámú településterv módosítása során a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet és a Bezenye Községi Önkormányzat Képviselő-testületének a településfejlesztési és településrendezési, valamint a településképi dokumentumok partnerségi egyeztetésének helyi szabályairól szóló 7/2023. (IV. 19.) önkormányzati rendelete alapján a partnerségi egyeztetést E-TÉR felületen lefolytatta, de a digitális rendszer működésének hibájából adódóan ezen eljárást követően lefolytatandó véleményezésre jogosult szervek egy része is adott véleményt.
Ezen véleményekre a főépítészi által adott válaszokat elfogadjuk.

A képviselő-testület felkéri a polgármestert, hogy a partnerségi egyeztetés idején érkezett véleményekre adott válaszokról tájékoztassa a Tervezőt és a Megrendelőt.

Felelős:	Márkus Erika polgármester
Határidő: 	azonnal 

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

155/2025. (X. 22.) határozat
M15 autópálya csomópont – Önkormányzat szakmai észrevételeinek javítása

1. Bezenye Községi Önkormányzat Képviselő-testülete az Rp.I.116-47. munkaszámú településterv módosítás partnerségi anyagát áttekintette.
A főépítész szakmai észrevételeit elfogadja.

1. A képviselő-testület felkéri a polgármestert, hogy a Főépítész észrevételeit a Tervező részére továbbítsa.

Felelős:	Márkus Erika polgármester
Határidő: 	azonnal 


Martinschich Mihályné képviselő egyéb elfoglaltság miatt az ülésről 16:23 órakor távozik. A polgármester megállapítja, hogy a képviselő-testület határozatképessége továbbra is fennáll, a jelen lévő képviselők száma 4 fő.


3. napirendi pont (03 sz. előterjesztés szerint)
Ágdaráló beszerzési eljárás megindítása – MFP-ÖTIFB/2025/KOEB

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a közterület fenntartó kollégák munkáját jelentősen megkönnyítené egy ágdaráló beszerzése, melyet évek óta tervez az önkormányzat, és most van rá pályázati forrás. Kérdezi, van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

156/2025. (X. 22.) határozat
1. Bezenye Községi Önkormányzat Képviselő-testülete úgy döntött, hogy a Caravaggi BIO 230 professzionális aprítógép dízel üzemű motorral beszerzési eljárást megindítja, az ajánlattételre az Öreg Fűrész Kft, G&V Kft és Agrolánc Kft. vállalkozókat kéri fel.

1. Bezenye Községi Önkormányzat Képviselő-testülete úgy döntött, hogy az ágdaráló beszerzési eljárása tekintetében a döntéshozatali jogkört a polgármesterre átruházza.

1. Bezenye Községi Önkormányzat Képviselő-testülete úgy döntött, hogy az ágdaráló beszerzésének pályázati forráson felüli költségét az önkormányzat 2025. évi költségvetésének általános tartaléka terhére biztosítja.


Felelős: 	Márkus Erika polgármester 
Határidő: 	2025. november 7.


4. napirendi pont (04 sz. előterjesztés szerint)
Leader pályázat benyújtása, színpad beszerzési eljárás megindítása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a Szigetköz – Mosoni-sík LEADER Egyesület fórumain rendszeresen részt vesz. Az Egyesülettel egyeztetve most lehetőség van egy mobil színpad fedéssel beszerzésére, mellyel az önkormányzat jelentős bérlési költségeket takaríthatna meg, és logisztikai problémákat oldana meg. Minden rendezvényen megoldandó feladat, hogy honnan szerezzenek be színpadot. Kérdezi, hogy van-e egyéb kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

157/2025. (X. 22.) határozat

1. Bezenye Község Önkormányzat Képviselő-testülete úgy határoz, hogy pályázatot nyújt be a Szigetköz - Mosoni-sík LEADER Egyesület által kiírt KAP-RD57-083-1-25 kódszámú „Településkép és életminőség fejlesztése, helyi identitás erősítése” pályázati felhívásra. 
Művelet megnevezése: „Mobil színpad fedéssel beszerzése”. 
A művelet a Bezenye belterület 716 hrsz-ú, természetben a 9223 Bezenye, Szabadság utca 50. cím alatt található, Bezenye Községi Önkormányzat tulajdonában álló területen valósul meg, itt történik az eszköz tárolása.

1. Bezenye Községi Önkormányzat Képviselő-testülete úgy határoz, hogy a művelet teljes költségvetéséből, 9.045.575,- Ft beszerzési költségből az 5% önrészt, 452.279,- Ft összegben biztosítja. 

1. Bezenye Községi Önkormányzat Képviselő-testülete úgy döntött, hogy a mobil színpad fedéssel eszközre a beszerzési eljárást megindítja, az ajánlattételre a Metallum-tech Kft, a Tri-sys Bt. és a Vaskuvik Kft. vállalkozókat kéri fel.

1. Bezenye Községi Önkormányzat Képviselő-testülete úgy döntött, hogy a mobil színpad fedéssel eszközre vonatkozóan a beszerzési eljárás tekintetében a döntéshozatali jogkört a polgármesterre átruházza.

Felelős: 	Márkus Erika polgármester 
Határidő: 	2025. november 26.

5. napirendi pont (05 sz. előterjesztés szerint)
Klímarendszer beszerzése a művelődési házakba – árajánlatokról döntés

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a klíma beszerzését már korábban megkezdték, azonban nagyon eltérő ajánlatok érkeztek be, melyek nem voltak összehasonlíthatók. Ezért az eljárást jelen esetben helyszíni felméréshez kötötték, és az alapján érkeztek be ajánlatok. Fontos szempont volt a vállalt beszerelési határidő az alacsony ajánlati ár mellett. Kérdezi, van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

158/2025. (X. 22.) határozat
Bezenye Községi Önkormányzat Képviselő-testülete a Bezenyei Művelődési Ház és a Papréti Kultúrház épületébe klímaberendezés telepítésére a Wágenhoffer Klíma Kft.-t bízza meg és felhatalmazza a polgármestert a kivitelezési szerződés aláírására.

Felelős: 	Márkus Erika polgármester 
Határidő: 	2025. október 31. 

6. napirendi pont (06 sz. előterjesztés szerint)
Petíció a vonatok Hegyeshalom vasútállomáson történő megállás nélküli áthaladása ellen

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a vasúti közlekedés átszervezése során a nemzetközi vonatok nem fognak majd megállni Hegyeshalom állomáson. A környező települések petíciót indítottak a döntés ellen. Kéri, hogy aki teheti, csatlakozzon a petícióhoz, valamint kéri képviselő-társait, hogy vigyenek magukkal aláíró íveket az aláírások gyűjtéséhez. Kérdezi Hiltser Mátyás alpolgármestert, hogy ő, mint volt vasutas hogyan látja ezt a helyzetet.

Hiltser Mátyás alpolgármester elmondja, hogy ő úgy tudja, hogy a nemzetközi járatokon dolgozók érdekében történt változás, hogy a műszakváltás Győrben valósulhasson meg.

A polgármester elmondja, hogy ennek ellenére úgy gondolja, hogy a Hegyeshalom állomáson történő megálló kiiktatása jelentős problémákat okozna. Kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

159/2025. (X. 22.) határozat
Petíció a vonatok megállása nélküli áthaladása ellen Hegyeshalom vasútállomáson

Bezenye Községi Önkormányzat Képviselő-testülete akként határoz, hogy 2025. október 26. napjáig közzéteszi a vonatok Hegyeshalom vasútállomáson történő megállás nélküli áthaladása elleni petíciót és aláírásgyűjtő íveket az önkormányzat honlapján és hirdetőtábláján.

Felelős:	Márkus Erika polgármester
Határidő: 	azonnal 

7. napirendi pont (07 sz. előterjesztés szerint)
Versenyképes Járások Program című pályázati felhívás alapján támogatás iránti kérelem benyújtása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy Bezenye együttműködő partnerként vesz részt a programban, melynek célja, hogy Szigetközben a kerékpárút hálózat tovább fejlődhessen. Kérdezi, van-e kérdés, észrevétel. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

160/2025. (X. 22.) határozat
a Versenyképes Járások Programban történő támogatás iránti kérelem nyújtásáról

1. Bezenye Községi Önkormányzat Képviselő-testülete támogatja, hogy Rajka Község Önkormányzata a Versenyképes Járások Program keretében fejlesztési igényt nyújtson be a ,,I. Térségi alapinfrastruktúra és elérhetőség fejlesztése” kategóriában az ,,Kerékpárforgalmi létesítmények fejlesztése” célterületen kerékpárút tervezésének költségére a Rajka, 15. számú főút és 1408. számú út kereszteződésétől az 1408. számú út mellett Dunakiliti település központján át a Dunakiliti, Gyümölcsös utca 65. szám alatt meglévő Aktív Viziturisztikai Központig tartó szakaszra vonatkozóan. A tervezés része az útvonalba eső három vízfolyás átkelési szakaszának tervezése.
A tervdokumentáció beszerzési költsége bruttó 40.000.000,- Ft +Áfa. 

1. A Képviselő-testület felhatalmazza a polgármestert a fejlesztési igény benyújtásához szükséges szándéknyilatkozat megtételére, valamint a települések önkormányzataival kötendő konzorciumi megállapodás aláírására.

Felelős: 	Márkus Erika polgármester 
Határidő: 	folyamatos

8. napirendi pont (08 sz. előterjesztés szerint)
Egyebek, sürgős döntést igénylő intézkedések

[bookmark: _GoBack]Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy az adventi ünnepekre a faház megérkezett, a hivatalnál a tető alatt van depózva. A drogprevenciós nap sikeresen lezajlott a polgárőrséggel közös szervezésben. November 8-án pénteken egészségnapot tart az önkormányzat, melyre minden érdeklődőt szeretettel vár. Lesz bőrgyógyász, kardiológus, reumatológus, csontritkulás vizsgálat, vérnyomás és vércukor szint ellenőrzés, szemész, gyógymasszőr. A járdaépítés a Peck közben várhatóan adventre kész lesz. Kérdezi, hogy van-e kérdés, észrevétel.


Mivel kérdés, észrevétel nem érkezett, a polgármester megköszöni a részvételt, és az ülést 17:02 órakor bezárja. 

k.m.f.



	Márkus Erika	Dr. Reinthaller Ferdinánd
	polgármester	aljegyző

Jegyzőkönyv hitelesítő: 


	Lenzsér-Csiba Adrienn	
	jegyzőkönyv hitelesítő	

